b'\n_START_ARTICLE_\nTja in nazaj\n_START_SECTION_\nZgodba\n_START_PARAGRAPH_\nDimitrij je sin ruskega emigranta, ki veliko premi\xc5\xa1ljuje o bistvu \xc5\xbeivljenja. \xc5\xbdivi v konfliktu z o\xc4\x8detom, njun odnos se po materini smrti \xc5\xa1e poslab\xc5\xa1a. Dimitrij se izogiba domu in o\xc4\x8detu, ki je nad sinom razo\xc4\x8daran._NEWLINE_Po maturi Dimitrija obi\xc5\xa1\xc4\x8de biv\xc5\xa1i so\xc5\xa1olec Edo in ga povabi k skojevcem, ki se upirajo informski ureditvi s Sovjetsko Zvezo. To v Dimitriju prebudi bojevnika. Spozna, da so dejanja krvi mo\xc4\x8dnej\xc5\xa1a od dejanj znoja. Za zaroto sku\xc5\xa1a navdu\xc5\xa1iti tudi o\xc4\x8deta, ki pa ni navdu\xc5\xa1en, saj je imel \xc5\xbee s prej\xc5\xa1njo dr\xc5\xbeavo dovolj te\xc5\xbeav. Na\xc4\x8drti za\xc4\x8dnejo propadati, mnoge \xc4\x8dlane aretirajo._NEWLINE_Dimitrij ve\xc4\x8d ostaja doma, saj je o\xc4\x8de bolan. Obiskovati jih za\xc4\x8dne ovaduh, pod krinko, da jim bo pomagal. Kmalu izvr\xc5\xa1ijo hi\xc5\xa1no preiskavo in o\xc4\x8deta aretirajo. Ta kmalu zatem umre, v hi\xc5\xa1o pa se naselijo tujci. To Dimitriju povsem spremeni \xc5\xbeivljenje. Ostane sam, zapusti mesto in odide na novo delovno mesto na Krasu. O\xc4\x8detovo smrt mnogokrat premi\xc5\xa1ljuje, in se spra\xc5\xa1uje kdo je kriv. Tudi sam se \xc4\x8duti krivega, ker je bil gore\xc4\x8d pripadnik komunisti\xc4\x8dne partije. V njegovo zavest se ustali misel, da so pri vsakem boju potrebne \xc5\xbertve._NEWLINE_Po treh letih \xc5\xbeivljenja na Krasu, se vrne v doma\xc4\x8de mesto precej spremenjen. Vrnitev mu zbudi spomine, iz \xc4\x8dasov, ki so mu zadali tedanjo bole\xc4\x8dino._NEWLINE_Nekdanja so\xc5\xa1olka Rut mu pove, da so vsi njegovi tovari\xc5\xa1i zaprti. Zave se, da bi bil lahko tudi sam med njimi. Sre\xc4\x8da tudi Edija, ki je v tem \xc4\x8dasu opustil revolucionarne ideje in se prilagodil zahtevam dru\xc5\xbebe. Pri njem poizve o Dunji \xe2\x80\x94 nekdanji so\xc5\xa1olki, ki je bila politi\xc4\x8dno zelo informirana in ki so jo fantje imeli za enakovredno sebi \xe2\x80\x94 ta se je v tem \xc4\x8dasu poro\xc4\x8dila in rodila dva otroka. V zakonu ni zadovoljna, saj njen mo\xc5\xbe dela v Bosni in je ve\xc4\x8dinoma zdoma. Zaposlena je v Tovarni \xc5\xbeeleznih konstrukcij. Dimitrij se ve\xc4\x8dkrat oglasi pri njej v pisarni, kjer se veliko pogovarjata. Za\xc4\x8dneta razmerje, ki se ne obnese. Po prekinitvi poskusi \xc5\xa1e z Rut, kar pa tudi ne traja dolgo._NEWLINE_Potrtost zaradi nesre\xc4\x8de v \xc5\xbeivljenju, ki izgublja smisel, je velika. Zato je ponujene prilo\xc5\xbenosti dela v Panoniji zelo vesel. Upa, da ga bo nov kraj odre\xc5\xa1il notranjih stisk. To se tudi zgodi, ko eden izmed delavcev stori samomor in v poslovilnem pismu opi\xc5\xa1e svoje notranje do\xc5\xbeivljanje, ki je podobno Dimitrijevemu. Spozna, da mora v \xc5\xbeivljenju vedno iti dalje in se boriti. Sklene, da se vrne v mesto.\n_START_SECTION_\nKritike, literarna zgodovina\n_START_PARAGRAPH_\nAvtor situacij v romanu ne poenostavlja, saj so njegovi junaki obremenjeni s preteklostjo in \xc5\xbeive v negotovosti za prihodnost. Brezovar se v nasprotju z avtorjem boji, da se Dimitrij skozi razvoj dogodkov ne spremeni in da njegov pogled na \xc5\xbeivljenje ostane enak tistemu na za\xc4\x8detku. "[S]misel \xc5\xbeivljenja vidi slej ko prej v goli \xc5\xbeivljenjski akciji, moralne orientacije, konkretnega namena, zaradi katerega bi bil ta napor potreben, sploh ne vidi, zanj obvladujejo \xc5\xbeivljenje suhi, abstraktni cilji, ki se jim mora \xc4\x8dlovek podrediti."_NEWLINE_"Kav\xc4\x8di\xc4\x8dev namen, da bi bil \xc4\x8dim bolj stvaren in neprizadet, se zrcali tudi v formalni podobi dela. \xc5\xbdivljenje je v tem pripovednem tekstu pokazano iz daljave in dramskih elementov, ki so za avtorja sicer precej zna\xc4\x8dilni, bi v njem zastonj iskali; \xc5\xbeal idejni ustroj romana ka\xc5\xbee, da se avtorju ni posre\xc4\x8dilo povzdigniti dela do uravnote\xc5\xbeene epske objektivnosti, za katero je zna\xc4\x8dilna predvsem zanesljiva moralna presoja." (Brezovar 1963:6)'